Document ID: 32006R1232

KOMISSION ASETUS (EY) N:o 1232/2006,
annettu 16 päivänä elokuuta 2006,
Amerikan yhdysvalloille myönnetyn siipikarjanlihaa koskevan tariffikiintiön avaamisesta ja hallinnoinnista
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa 29 päivänä lokakuuta 1975 huomioon siipikarjanliha-alan yhteisestä markkinajärjestelystä annetun neuvoston asetuksen (ETY) N:o 2777/75 (1) ja erityisesti sen 3 artiklan 2 kohdan, 6 artiklan 1 kohdan ja 15 artiklan,
sekä katsoo seuraavaa:
(1)
Tullitariffeja ja kauppaa koskevan yleissopimuksen (GATT) 1994 XXIV artiklan 6 kohdan ja XXVIII artiklan mukaisesti Euroopan yhteisön ja Amerikan yhdysvaltojen välisessä kirjeenvaihtona tehdyssä sopimuksessa (2), joka on hyväksytty neuvoston päätöksellä 2006/333/EY (3), määrätään maakohtaisen (Yhdysvallat) siipikarjanlihaa koskevan 16 665 tonnin tuontitariffikiintiön lisäämisestä.
(2)
Tuonnin säännöllisyyden varmistamiseksi tuontijärjestelmään kuuluvat tuotteet olisi jaettava 1 päivän heinäkuuta ja 30 päivän kesäkuuta väliselle kaudelle.
(3)
Tariffikiintiön hallinnointi olisi varmistettava tuontitodistusten avulla. Tätä tarkoitusta varten olisi vahvistettava hakemusten esittämistä koskevat yksityiskohtaiset säännöt ja täsmennettävä hakemuksiin ja todistuksiin merkittävät tiedot. Jollei tässä asetuksessa toisin säädetä, olisi sovellettava maataloustuotteiden tuonti-, vienti- ja ennakkovahvistustodistusmenettelyn soveltamista koskevista yhteisistä yksityiskohtaisista säännöistä 9 päivänä kesäkuuta 2000 annettua komission asetusta (EY) N:o 1291/2000 (4).
(4)
Ottaen huomioon Bulgarian ja Romanian mahdollinen liittyminen Euroopan unioniin 1 päivästä tammikuuta 2007, on syytä säätää erilaisesta todistushakemusten jättöajanjaksosta vuoden 2007 ensimmäisen vuosineljänneksen osalta.
(5)
Tariffikiintiön tehokkaan hallinnoinnin varmistamiseksi olisi tuontitodistuksiin mainitussa järjestelmässä liittyväksi vakuudeksi vahvistettava 50 euroa 100:aa kilogrammaa kohden. Siipikarjanliha-alan järjestelmään liittyvän keinotteluvaaran vuoksi olisi vahvistettava yksityiskohtaiset edellytykset toimijoiden pääsyyn näihin järjestelyihin.
(6)
Olisi säädettävä, että todistukset annetaan harkinta-ajan jälkeen ja soveltamalla tarvittaessa jakokerrointa kunkin hakemuksen osalta myönnettävän määrän määrittämiseksi.
(7)
Toimijoiden etujen suojaamiseksi olisi säädettävä mahdollisuudesta peruuttaa hakemus sovellettavan kertoimen vahvistamisen jälkeen.
(8)
Toimijoiden huomio on syytä kiinnittää siihen, että todistuksia voidaan käyttää ainoastaan yhteisössä voimassa olevien eläinlääkinnällisten säännösten mukaisiin tuotteisiin.
(9)
Tuontijärjestelmien asianmukaisen hallinnon varmistamiseksi komissio tarvitsee jäsenvaltioilta täsmälliset tiedot tosiasiallisesti tuoduista määristä. Selkeyden vuoksi on tarpeen käyttää yhdenmukaista mallia määriä koskevien tietojen toimittamiseksi jäsenvaltioiden ja komission välillä.
(10)
Poiketen siitä, mitä asetuksessa (EY) N:o 1291/2000 säädetään ja sen varmistamiseksi, että tuotu määrä ei ylitä tämän järjestelmän mukaista enimmäismäärää, kyseisen asetuksen 8 artiklan 4 kohdassa säädettyä sallittua poikkeamaa ei pitäisi soveltaa.
(11)
Toimijoiden olisi 1 päivän heinäkuuta 2006 ja 30 päivän syyskuuta 2006 välisen ajanjakson osalta jätettävä todistushakemuksensa tämän asetuksen voimaantulopäivää seuraavien viidentoista päivän kuluessa. Sen vuoksi on suositeltavaa säätää, että tämä asetus tulee voimaan päivänä, jona se julkaistaan Euroopan unionin virallisessa lehdessä.
(12)
Tässä asetuksessa säädetyt toimenpiteet ovat siipikarjanlihan ja munien hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Avataan liitteessä I esitetty vuotuinen tuontitariffikiintiö siinä vahvistetuille tuotteille ja siinä vahvistetuin edellytyksin.
2 artikla
Edellä 1 artiklassa tarkoitettu tariffikiintiö jaetaan seuraavasti:
-
25 prosenttia 1 päivän heinäkuuta ja 30 päivän syyskuuta välisenä aikana,
-
25 prosenttia 1 päivän lokakuuta ja 31 päivän joulukuuta välisenä aikana,
-
25 prosenttia 1 päivän tammikuuta ja 31 päivän maaliskuuta välisenä aikana,
-
25 prosenttia 1 päivän huhtikuuta ja 30 päivän kesäkuuta välisenä aikana.
3 artikla
Kaiken 1 artiklassa tarkoitettujen tariffikiintiöiden rajoissa tapahtuvan tuonnin edellytyksenä on tuontitodistuksen esittäminen.
4 artikla
Edellä 3 artiklassa säädettyihin tuontitodistuksiin sovelletaan seuraavia sääntöjä:
a)
tuontitodistuksen hakijan on oltava luonnollinen henkilö tai oikeushenkilö, joka hakemuksen tekohetkellä pystyy jäsenvaltioiden toimivaltaisia viranomaisia tyydyttävällä tavalla osoittamaan tuoneensa tai vieneensä molempina todistushakemuksen jättämisvuotta edeltävänä kahtena kalenterivuonna vähintään 50 tonnia asetuksen (ETY) N:o 2777/75 soveltamisalaan kuuluvia tuotteita;
b)
todistushakemus voi koskea useita eri CN-koodeihin kuuluvia Amerikan yhdysvalloista peräisin olevia tuotteita; tällöin kaikki CN-koodit ja niiden kuvaukset on merkittävä 16 ja 15 kohtaan;
c)
todistushakemuksen on koskettava vähintään yhtä tonnia ja enintään 10:tä prosenttia 2 artiklassa tarkoitetulla kaudella käytettävissä olevasta määrästä;
d)
todistushakemuksen ja todistuksen 8 kohtaan on merkittävä alkuperämaa ja laatikko ”kyllä” on rastittava sen osoittamiseksi, että tämä merkintä on pakollinen;
e)
todistushakemuksen ja todistuksen 20 kohdassa on oltava jokin liitteessä II esitetyistä maininnoista;
f)
todistuksen 24 kohdassa on oltava jokin liitteessä III olevista maininnoista.
Poiketen siitä, mitä ensimmäisen kohdan a alakohdassa säädetään, loppukuluttajalle tuotteitaan myyvät vähittäiskaupat ja ravintolat eivät voi osallistua tähän järjestelmään.
5 artikla
1. Todistushakemus voidaan tehdä ainoastaan kunkin 2 artiklassa tarkoitettua kautta edeltävän kuukauden ensimmäisten seitsemän päivän aikana.
Todistushakemukset on jätettävä 1 päivän heinäkuuta 2006 ja 30 päivän syyskuuta 2006 välisen ajanjakson osalta tämän asetuksen voimaantulopäivää seuraavien viidentoista päivän kuluessa ja 1 päivän tammikuuta 2007 ja 31 päivän maaliskuuta 2007 välisen ajanjakson osalta vuoden 2007 tammikuun ensimmäisten viidentoista päivän kuluessa.
2. Todistushakemus on jätettävä sen jäsenvaltion toimivaltaiselle viranomaiselle, johon hakija on sijoittautunut tai jossa hakijan sääntömääräinen kotipaikka on.
Hakemus otetaan käsiteltäväksi ainoastaan, jos hakija ilmoittaa kirjallisesti, ettei ole tehnyt ja sitoutuu olemaan tekemättä saman jakson osalta muita, liitteessä I esitettyyn ryhmään kuuluvia tuotteita koskevia hakemuksia.
Jos hakija tekee useamman kuin yhden hakemuksen, mitään näistä hakemuksista ei voida ottaa huomioon.
3. Kaikkiin liitteessä I tarkoitettuja tuotteita koskeviin tuontitodistushakemuksiin on liitettävä vakuus, joka on 50 euroa 100:aa kilogrammaa kohden.
4. Jäsenvaltioiden on ilmoitettava komissiolle viidentenä työpäivänä hakemuksen 1 kohdassa tarkoitetun jättämisajan päättymisestä jokaisesta tuotteesta tehdyt hakemukset. Tiedonannossa on oltava luettelo hakijoista ja yhteenveto haetuista määristä tuotteen mukaan.
Kaikki tiedonannot, mukaan lukien tiedonannot siitä, että hakemuksia ei ole jätetty, on toimitettava sähköisesti ensimmäisessä alakohdassa tarkoitettuna työpäivänä käyttäen liitteessä IV esitettyä mallia silloin kun hakemuksia ei ole jätetty ja liitteissä IV ja V esitettyjä malleja silloin kun hakemuksia on jätetty.
5. Komissio päättää mahdollisimman pian siitä, missä määrin 4 artiklassa tarkoitetut hakemukset voidaan hyväksyä.
Jos määrät, joille todistuksia on haettu, ylittävät käytettävissä olevat määrät, komissio vahvistaa jakokertoimen, jota soveltamalla haetuista määristä myönnetään tietty prosenttiosuus.
6. Toimija voi peruuttaa todistushakemuksensa kymmenen työpäivän kuluessa jakokertoimen julkaisemisesta Euroopan unionin virallisessa lehdessä, jos kyseistä prosenttiosuutta sovellettaessa määrä olisi alle 20 tonnia. Jäsenvaltioiden on ilmoitettava siitä komissiolle viiden päivän kuluessa hakemuksen peruuttamisesta ja vapautettava vakuus välittömästi.
7. Komissio määrittää jäljellä olevan määrän, joka lisätään saman kiintiöjakson seuraavalla neljänneksellä käytettävissä olevaan määrään.
8. Todistukset annetaan mahdollisimman pian komission tehtyä päätöksensä.
9. Todistuksia voidaan käyttää ainoastaan sellaisten tuotteiden osalta, jotka täyttävät kaikki yhteisössä voimassa olevat eläinlääkintäsäännökset.
10. Jäsenvaltioiden on ilmoitettava komissiolle ennen kutakin vuosijaksoa seuraavan neljännen kuukauden loppua tämän asetuksen mukaisesti vapaaseen liikkeeseen luovutettujen tuotteiden kokonaismäärät kyseisellä jaksolla CN-koodeittain eriteltyinä.
Kaikki tiedonannot, mukaan luettuina ilmoitukset siitä, ettei tuontia ole tapahtunut, on tehtävä liitteessä VI olevan mallin mukaan.
6 artikla
1. Asetuksen (EY) N:o 1291/2000 23 artiklan 2 kohdan soveltamiseksi tuontitodistukset ovat voimassa sataviisikymmentä päivää niiden tosiasiallisesta antopäivästä.
Todistukset eivät kuitenkaan voi olla voimassa 2 artiklassa tarkoitetun vuoden, jolle todistus on annettu, viimeisen jakson päättymisen jälkeen.
2. Tämän asetuksen mukaisesti annettuja tuontitodistuksia ei voi siirtää.
7 artikla
Tariffikiintiöön pääsy edellyttää sellaisen alkuperätodistuksen esittämistä, jonka on antanut Amerikan yhdysvaltojen toimivaltainen viranomainen komission asetuksen (ETY) N:o 2454/93 (5) 55-65 artiklan mukaisesti. Tämän asetuksen soveltamisalaan kuuluvien tuotteiden alkuperä määritetään yhteisössä voimassa olevien säännösten mukaisesti.
8 artikla
Asetuksen (EY) N:o 1291/2000 säännöksiä sovelletaan, jollei tässä asetuksessa muuta säädetä.
Poiketen siitä, mitä asetuksen (EY) N:o 1291/2000 8 artiklan 4 kohdassa säädetään, tämän asetuksen mukaisesti tuotu määrä ei saa olla suurempi kuin tuontitodistuksen 17 ja 18 kohdassa mainittu määrä. Luku ”0” on tätä varten kirjattava todistuksen 19 kohtaan.
9 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Sitä sovelletaan 1 päivästä heinäkuuta 2006.
Asetuksen 5 artiklaa sovelletaan kuitenkin tämän asetuksen voimaantulopäivästä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä elokuuta 2006.

Labels: 3
17
18